De har skulet misundeligt mod syd gennem de seneste to sæsoner. Selvom Bakken Bears har været bannerfører for dansk basketball internationalt, så har det været ærkefjenderne fra Horsens, som de seneste to år har kunne tage guldet i den hjemlige turnering.

Mandag aften stod århusianerne med en unik mulighed for at tage guldet til den jyske hovedstad og sikre klubben den 15. DM-titel i dens historie.

En mulighed, de tog i første hug.

Efter at have tabt det første finaleopgør i Vejlby-Risskov Hallen, har bjørnene siddet tungt på de tre efterfølgende opgør og mandag kunne klubben så fuldbyrde sit comeback til den danske basket trone med en sejr i den femte finalekamp.

En mulighed, der havde trukket fuldt hus. Forventningerne om, at hjemmeholdet ville udnytte matchbolden var ikke til at undgå.

Men som klubbens tekniske træner Jakob Freil udtalte i kampprogrammet, så er matchbolden ikke bare noget, man kan køre problemfrit hjem.

- Kunsten at spille en matchbold er rent mentalt at spille videre. Og at spille videre på samme effektive måde som de øvrige bolde. Med uændret angrebslyst, og med præcis samme grad af intensitet og taktisk overblik som hidtil i serien.

En tilgang, værterne fulgte til punkt og prikke. For selvom gæsterne kom blæsende fra begyndelsen og havde nemmere ved at komme frem til sine point i den indledende fase af kampen, så holdt Bakken hovedet koldt og arbejdede sig ind i opgøret med et stærkt kollektiv, hvor amerikanerne Devaughn Akoon-Purcell og John Williamson viste hvorfor de bærer betegnelsen profiler.

Specielt i anden periode, hvor John Williamson trådte i karakter og viste vejen mod guldet.

Ved pausen var værterne i front med 44-37.

Som minutter sneg sig afsted begyndte intensiteten for alvor at stige i tredje periode. Det kostede rent spillemæssigt, hvor holdene kortvarigt mistede momentum. Hjemmeholdet formåede dog at holde afstand og med indgangen til kampens sidste periode viste måltavlen plus ni.

Det begyndte for alvor at se ud som om, at pokalen ved dommerbordet skulle finde sin ejermand. Ikke mindst på grund af hjemmeholdets Devaugh Akoon-Purcells evne til at lave point, selvom århusianernes spil bestemt ikke kunne kaldes poleret.

Amerikanerens x factor var dog lige nøjagtigt det der skulle til for at holde gæsterne på betragtelig afstand og sende DM-guldet tilbage til Aarhus.

81-73 lød cifrene.

Bakken Bears er igen øverst på den danske baskettrone.